Varisverkosto

Varisverkosto on suomalainen vuonna 2014 perustettu antifasistinen verkosto, jolla on verkkosivujensa lisäksi näkyvyyttä sosiaalisen median palveluissa. Suomen sisäministeriö on määrittellyt Varisverkoston kuuluvan väkivaltaiseen äärivasemmistoon. Valtioneuvoston selvityksen mukaan Varisverkoston keskusteluissa äärioikeistoon kohdistuva väkivalta nähdään usein välttämättömäksi, ja se kehystetään itsepuolustukseksi.

Suomessa aikaisemmin toiminut antifasistinen ANTIFA-ryhmä, mutta syyskuussa 2015 se ilmoitti lopettavansa toimintansa ja suositteli seuraamaan Varisverkoston toimintaa. Varisverkosto Helsinki on ilmoittanut kuuluvansa pohjoismaalaiseen Autonomous Revolutionary Nordic Alliance -verkostoon (ARNA), joka vastustaa kapitalismia, yhteiskuntaluokkia, valtiota ja parlamentarismia.

Toimintatavat 
Varisverkosto kertoo toimintatavoikseen mielipidevaikuttamisen, suoran toiminnan sekä tapahtumien järjestämisen. Se sanoo olevansa avoin kaikille taktiikoille ja menetelmille fasismin vastustamisessa.

Verkoston toiminta perustuu paikallisten pienryhmien toimintaan, eikä verkostolla ole keskusjohtoa tai edustajia. Paikalliset toimintaryhmät tapaavat säännöllisesti maanlaajuisissa kokouksissa, joissa päätetään uusien ryhmien hyväksymisestä osaksi verkostoa ja yhteisistä toimintaperiaatteista.

Sisäministeriön mukaan väkivaltainen äärivasemmisto paljastaa esimerkiksi vastapuolta edustavien yksilöiden henkilötietoja häpäisytarkoituksessa. Varisverkosto mainitaan osana tätä toimintaa. Myös maalittaminen kuuluu sen toimintatapoihin.

Toimintaa

Paljastukset 
Varisverkosto seuraa Suomessa toimivien uusnatsi- ja äärioikeistojärjestöjen toimintaa ja raportoi siitä. Vuonna 2019 verkosto vietti 5-vuotisjuhliaan Helsingin Lepakkomiehessä järjestetyssä konsertissa, jossa esiintyi Hero Dishonest. Varisverkosto on paljastanut perussuomalaisten ja kokoomuslaisten poliitikkojen yhteyksiä uusnatsien ja äärioikeiston toimintaan. Se myös paljasti, kuinka kansallismielisten kesätapahtumassa ammuttiin vasemmistopoliitikkojen kuvia.

Mielenosoitukset 
Varisverkosto oli järjestämässä yhteistyössä Helsingin Vasemmistonuorten ja A-ryhmän kanssa Helsinki ilman natseja -mielenosoituksia. Vuonna 2017 poliisi pysäytti Helsinki ilman natseja -mielenosoituksen Hesperian puistossa itsenäisyyspäivänä. Mielenosoitusten yksi syy oli vastustaa Helsingissä vuonna 2018 hakaristilipun kanssa marssineita uusnatseja.

Konserttien järjestämisen estäminen 
Vuonna 2015 hevimusiikkiin keskittynyt klubi PRKL club perui kansallissosialistisen hevibändin keikan Varisverkoston toiminnan seurauksena. Vuonna 2016 Oulun yliopistossa tarkastetutussa väitöskirjassaan Aila Mustamo toteaa, että tapaus herätti vilkasta keskustelua sosiaalisessa mediassa, mutta myös black metal -alakulttuurin sisällä. Keskustelu paljastaa hänen mukaansa kansallissosialististen teemojen ja symbolien tulkinnanvaraisuuden. Konsertin järjestäjät sanoutuivat irti kaikista poliittisista suuntauksista ja vetosivat sananvapauteen. Mustamo haastatteli myös toista konserttijärjestäjää, joka vaikutti turhautuneelta natsisyytöksiin. Haastateltavan mukaan antifasistisilla toimijoilla on tapana lähetellä nimettömiä uhkauksia konserttijärjestäjille, mikä voi osaltaan selittää sitä, etteivät muutoin fasismin tuomitsevat metallimusiikkikulttuurin toimijat suhtaudu suopeasti antifasistisiin ryhmiin. Haastatteluissa häirinnän pelättiin vaikeuttavan metallikeikkojen järjestämistä. Haastateltavat pitivät Varisverkoston estämiä NSBM-keikkoja karnevalistisina tilaisuuksina, joihin osallistuvat pääosin samat henkilöt kuin muihinkin black metal -tapahtumiin.

Vuonna 2018 Varisverkosto sai Jyväskylässä ravintola Popparin perumaan metallimusiikkikeikan.  Vuonna 2020 Varisverkosto paljasti Levykauppa Äx:n työntekijän  esittäneen yhtyeineen islaminvastaista musiikkia Adolf Hitlerin 130-vuotispäivänä järjestetyssä uusnatsien konsertissa. Paljastus johti työntekijän työsuhteen päättymiseen. Ihmiset uhkasivat sosiaalisessa mediassa boikotoida levykauppaa työntekijän työsuhteen päättämisen takia.

Lähteet 

Suomalaiset järjestöt
Antifasismi Suomessa
Äärivasemmisto Suomessa
Internet-aktivismi